Maatietopalvelu

Kyselyvastaus

**Asiakirjan tunnus:** KT830

**Päivämäärä**: 2.4.2024

**Julkisuus:** Julkinen

**Pakistan / Pakistan Tehreek-e-Insaf (PTI) -puolue**

**Pakistan / Pakistan Tehreek-e-Insaf (PTI) Party**

Kysymykset

1. Mikä on Tehreek-e-Insaf-puolue (PTI) ja millainen sen asema on tällä hetkellä Pakistanissa?
2. Millainen puolueen rakenne on?
3. Onko PTI-puolueen jäseniin kohdistunut oikeudenloukkauksia? Jos on, keneen niitä on kohdistettu ja mistä syystä?
4 Onko PTI-puolueen jäsenten järjestämiin mielenosoituksiin osallistuneita vastaan nostettu syytteitä? Jos on, millä perustein?

Questions

1. What is Tehreek-e-Insaf (PTI) Party and how is its current position in Pakistan?
2. How is the structure of PTI?
3. Have PTI members been targets of rights violations? If yes, who have been targeted and for what reason?
4. Have any charges been brought against participants of protests organized by the PTI? If yes, on what grounds?

# Mikä on Tehreek-e-Insaf-puolue (PTI) ja millainen sen asema on tällä hetkellä Pakistanissa?

Pakistan Tehreek-e-Insaf (PTI, ”Pakistanin oikeudenmukaisuusliike”) on aiemmin krikettitähtenä tunnetuksi tulleen Imran Khanin 1996 perustama poliittinen puolue. PTI oli pitkään oppositiossa, kunnes saavutti vaalivoiton vuoden 2018 parlamenttivaaleissa.[[1]](#footnote-1) Khania ja PTI-puoluetta luonnehditaan populistisiksi, ja ne ovat pyrkineet esiintymään Pakistanin politiikkaa pitkään hallinneiden Pakistanin muslimiliiton (PLM-N, Pakistan Muslim League – Nawaz) ja Pakistanin kansanpuolueen (PPP, Pakistan People’s Party) ja niiden johtajien uusina vaihtoehtoina. PTI:n kampanjointi on perustunut sosiaalisen median tehokkaaseen hyödyntämiseen ja se on pystynyt saamaan kannattajia monista sosio-ekonomisista ryhmistä.[[2]](#footnote-2)

Khan toimi Pakistanin pääministerinä PTI:n johtamassa hallituksessa 2018-2022, kunnes parlamentin enemmistö äänesti hänen epäluottamuksen puolesta huhtikuussa 2022. Tämän jälkeen pääministeriksi nousi Pakistan Muslim League-Nawaz (PML-N) ja Pakistan Peoples Party (PPP) -puolueiden muodostaman koalition tukema Shehbaz Sharif.[[3]](#footnote-3) Khanin syrjäyttämisen jälkeen maa on ajautunut poliittiseen kriisiin, ja PTI:n kannattajat ovat järjestäneet lukuisia mielenosoituksia eri puolilla Pakistania, joista osa on äitynyt väkivaltaisiksi. Khan yritettiin salamurhata hänen osallistuessaan protestiin Punjabissa marraskuussa 2022. Khan syytti julkisesti seuraajaansa pääministeri Shahbaz Sharifia sekä sisäministeriä ja korkea-arvoista armeijan komentajaa osallisuudesta salamurhayritykseen. Khan vaati uusia vaaleja järjestettäviksi aikaistetusti, kutsui PTI:n kannattajiaan kaduille ja tammikuussa 2023 hajotti PTI:n johtamat paikallishallitukset Punjabissa ja Khyber Pakhtunkhwassa.[[4]](#footnote-4)

Khan on hyökännyt mm. sosiaalisen median kanavissa levittämänsä populistisen retoriikkansa kautta avoimesti maan valtaeliittejä ja armeijaa vastaan, mikä on Pakistanissa poikkeuksellista armeijan merkittävän valta-aseman huomioiden.[[5]](#footnote-5) Pakistanin armeijalla on merkittävää valtaa maan politiikassa ja armeijalla uskotaan olleen vaikutusta myös Khanin valtaannousussa.[[6]](#footnote-6) Myöhemmin pääministerikautensa aikana Khan kuitenkin joutui armeijan epäsuosioon ja lopulta suoraan julkiseen yhteenottoon armeijan kanssa.[[7]](#footnote-7) Demokratian ja kansalaisvapauksien tilaa eri maissa tarkkailevan yhdysvaltalaisen Freedom House -järjestön mukaan poliittisten puolueiden vapaus toimia Pakistanissa on sidoksissa niiden suhteeseen armeijan kanssa ja siltä saatuun tukeen.[[8]](#footnote-8)

Toukokuussa 2023 Khan pidätettiin lukuisten korruptiosyytteiden nojalla, ja suhde armeijaan kärjistyi entisestään. Pidätys sekä Khanin kannattajineen aktiivisesti levittämät salaliittoteoriat laukaisivat maanlaajuisesti massaprotesteja ja väkivaltaisia mellakoita, missä Khanin raivostuneet kannattajat hyökkäsivät poliisiasemille ja hallinnollisiin rakennuksiin, sekä myös joihinkin armeijan kohteisiin eri puolilla maata. Aktivistiryhmät, monissa tapauksissa PTI-poliitikkojen johdolla, tunkeutuivat muun muassa Lahoren joukko-osaston komentajan taloon, jossa tuhosivat omaisuutta, ja yrittivät tunkeutua armeijan päämajaan Rawalpindissa sekä tiedustelupalvelu ISI:n toimistoon Faisalabadissa. Mielenosoittajat myös tuhosivat armeijan monumentteja. Punjabin ja Khyber Pakhtunkhwan väliaikaishallitukset vetosivat armeijaa palauttamaan järjestyksen maakunnissa. International Crisis Group -järjestön raportin mukaan armeija pidättäytyi käyttämästä tappavaa voimaa mielenosoittajia vastaan, mutta tästä huolimatta kahakat poliisin ja mielenosoittajien välillä vaativat ainakin kahdeksan kuolonuhria ja noin 300 loukkaantui. Kahakoiden jälkeen armeija vannoi saattavansa kaikki iskuja suunnitelleet ja toteuttaneet vastuuseen, ja leimasi toukokuun mielenosoitukset ”mustaksi luvuksi” maan historiassa. Armeijan uusi ylipäällikkö Asim Munir varoitti jatkossa vandalismiin suhtauduttuvan kovin ottein.[[9]](#footnote-9)

Toukokuun 2023 tapahtumia on seurannut laajamittainen pidätysten aalto, jossa lukuisia PTI-puolueen poliitikkoja ja aktiiveja on pidätetty. International Crisis Group raportoi helmikuussa 2024 että PTI-puolueen jäseniin kohdistetut tukahduttamistoimet olivat jatkuneet helmikuun 2024 parlamenttivaalien alla, ja satoja puolueen työntekijöitä oli vankilassa. Osa pidätetyistä PTI-johtajista on vapautettu, jos he ovat julkisesti tuominneet toukokuun 2023 väkivaltaisuudet ja eronneet puolueesta. Toukokuun lopussa yli 70 puolueen johtajaa, ml. entisiä hallituksen jäseniä ja kansanedustajia oli jättänyt puolueen. Monet ovat sittemmin liittyneet entisten PTI:n johtohenkilöiden perustamiin uusiin Istekham-e-Pakistan- sekä Pakistan Tehreek-e-Insaf Parliamentiarans -puolueisiin. Khanin tukena pysyneet PTI:n johtajat ovat lähteen mukaan joutuneet elämään jatkuvan pidätysuhan alla.[[10]](#footnote-10)

Khan itse on ollut vankilassa elokuusta 2023 lähtien, jolloin hänet tuomittiin kolmen vuoden vankeusrangaistukseen lahjonnasta. Tuomio kumottiin korkeimmassa oikeudessa myöhemmin, mutta korruptiotutkinnat aloitettiin uudelleen uusien todisteiden nojalla. Parlamenttivaalien alla tammikuussa 2024 Khan tuomittiin 14 vuoden vankeusrangaistukseen varojen väärinkäytöstä tapauksessa, missä hänet ja hänen vaimonsa tuomittiin valtion lahjojen laittomasta myynnistä. Samassa kuussa Khan tuomittiin myös 10 vuoden vankeusrangaistukseen valtionsalaisuuksien vuotamisesta. Tuomioistuimen mukaan Khan oli vuotanut julkisuuteen salaisen sähkeen, jonka maan Yhdysvaltain suurlähettiläs oli lähettänyt Pakistanin hallitukselle. Khania myös kiellettiin toimimasta poliittisessa virassa kymmenen vuoden ajan. Khania vastaan on nostettu yhteensä yli 100 eri syytettä.[[11]](#footnote-11) Helmikuussa 2024 Khan tuomittiin myös seitsemän vuoden vankeusrangaistukseen avioliittolain rikkomisesta. Khan on valittanut tuomioistaan.[[12]](#footnote-12)

Useamman kerran lykätyt parlamenttivaalit järjestettiin helmikuussa 2024 äärimmäisen polarisoituneessa ympäristössä.[[13]](#footnote-13) PTI-puolueen osallistuminen vaaleihin käytännössä estettiin kieltämällä PTI:n krikettimailaa kuvaavan puoluetunnuksen käyttäminen vaaleissa. Pakistanin vaalikomissio perusteli kieltopäätöstään puolueen sisäisiin vaaleihin liittyvillä teknisillä epäselvyyksillä, mutta päätöksen uskottiin laajalti olleen poliittisesti motivoitunut.[[14]](#footnote-14) Puoluetunnuksilla on Pakistanin vaaleissa valtava merkitys, koska väkiluvultaan 241 ihmisen ja alhaisen lukutaidon maassa puoluetunnuksia käytetään ehdokkaiden tunnistamiseksi äänestyspaikoilla. PTI:n ehdokkaat eivät voineet kilpailla vaaleissa puolueen jäseninä, vaan joutuivat osallistumaan vaaleihin riippumattomina omien vaalisymboliensa alla.[[15]](#footnote-15)

Helmikuun 2024 vaaleissa PTI onnistui kuitenkin mobilisoimaan kannattajansa riippumattomien ehdokkaiden taakse,[[16]](#footnote-16) ja Khanin PTI-puolueen tukemat ehdokkaat onnistuivat saamaan yhteensä 93 paikkaa maan kansallisessa parlamentissa, kun Nawaz Sharifin johtaman Pakistanin muslimiliitto (PML-N) jäi 75 paikkaan ja Pakistanin kansanpuolue (PPP) 54 paikkaan. Tuloksen julkistamisen jälkeen PTI asemoi itsensä vahvasti oppositioon Khanin syyttäessä vaalikomissiota vaalivilpistä ja julistaessa vankilasta käsin, ettei PTI ole halukas neuvottelemaan hallitusyhteistyöstä PML-N:n tai PPP:n kanssa.[[17]](#footnote-17)

Vaalien alla PTI syytti viranomaisia myös verkkosivujensa estämisestä, disinformaation levittämisestä puolueen tukemista ehdokkaista sekä muusta verkossa tapahtuvan kampanjoinnin häirinnästä.[[18]](#footnote-18) Vaalipäivänä Pakistanin viranomaiset sulkivat ”turvallisuussyihin” vedoten Internetin, ja medialähteissä raportoitiin väärinkäytöksistä, kuten vaalivirkailijoihin kohdistuneesta häirinnästä, uurnien häviämisestä ja ehdokaslistojen vääristelystä.[[19]](#footnote-19) PTI:n kannattajat järjestivät vaalituloksen julkistamisen jälkeen laajoja mielenosoituksia tukkien mm. moottoriteitä. Uutislähteiden tietojen mukaan tuhansien osanottajien mielenosoitukset johtivat kymmeniin pidätyksiin.[[20]](#footnote-20) Mielenosoitukset ja pidätykset ovat jatkuneet myös maaliskuussa 2024.[[21]](#footnote-21)

Noin kaksi viikkoa vaalituloksen julkistamisen jälkeen PML-N ja PPP ilmoittivat yhdessä muutaman pienen puolueen kanssa koalitiohallituksen muodostamisesta. PML-N:n Shehbaz Sharif jatkaa pääministerinä ja presidentiksi valittiin PPP:n Asif Ali Zardari.[[22]](#footnote-22) Kansainvälisen politiikan tutkimuslaitoksen Chatham Housen helmikuussa 2024 julkaiseman artikkelin mukaan parlamenttivaalien jälkeisessä ympäristössä maan poliittinen tilanne jatkuu jännitteisenä ja polarisoituneena, mitä voimistaa entisestään maan taloudellinen kriisi, johon uuden heikon koalitiohallituksen tulee esittää kipeitä ja välttämättömiä ratkaisuja. Merkityksellisten ratkaisujen tekemistä kuitenkin vaikeuttaa kansan kasvava tyytymättömyys ja protestointi, PTI-puolueen suosio sekä sen tukemien ehdokkaiden johtama vahva oppositio.[[23]](#footnote-23)

# Millainen puolueen rakenne on?

PTI -puolueen rakennetta sekä sen eri osien ja sidosorganisaatioiden toimintoja ja vastuita on avattu yksityiskohtaisesti puolueen perustamiskirjassa[[24]](#footnote-24). Puolue koostuu keskusorganisaatiosta sekä eriasteisista alueellisen tason organisaatioista sekä tietyistä erityisjaostoista ja sisäisistä hallintoelimistä. Puolueen keskeisin sisäinen päätöksentekoelin on nk. kansallinen neuvosto (National Council), joka koostuu pääasiassa puolueen keskusorganisaation ja eri alueellisten organisaatioiden johtajistosta.[[25]](#footnote-25)

Friedrich Ebert Stiftung (FES) -säätiön raportin mukaan Pakistanissa poliittisten puolueiden toimintaa on perinteisesti leimannut keskitetty päätöksentekoprosessi sekä hierarkia, missä valta on pitkälti keskittynyt tietyille puolueen avainhenkilöille. Tämä ja merkittävien asemien periytyminen ovat johtaneet rivijäsenten rajallisiin vaikuttamismahdollisuuksiin puolueen päätöksenteossa. Raportin mukaan perustamisensa jälkeen PTI aluksi korosti sisäisten päätösprosessien demokratiaa ja ruohonjuuritason vaikuttamista, ja otti käyttöön puolueen sisäisten vaalien järjestelmän, jonka avulla jäsenet valitsivat puoluejohtajat ja edustajat. Myöhemmin se kuitenkin luopui tästä käytännöstä kohdatessaan syytöksiä vilpillisistä äänestyksistä.[[26]](#footnote-26) PTI on saavuttanut suurta suosiota Pakistanin nuoressa äänestäjäkunnassa, joka on nähnyt Khanin muutoksena maassa pitkälti itsenäistymisestä lähtien vallinneille poliittisille dynastioille ja sotilashallinnoille.[[27]](#footnote-27) FES:n raportin mukaan puolue on pyrkinyt aktiivisesti osallistamaan nuorisoa sekä houkuttelemaan ja sisällyttämään nuoria jäsenikseen ja puolueen johtopositioihin. Lähteen mukaan se on ottanut toimia sukupuolierojen huomioimiseksi, ja pyrkinyt lisäämään naisten osallisuutta päätöksentekorooleissa.[[28]](#footnote-28)

# Onko PTI-puolueen jäseniin kohdistunut oikeudenloukkauksia? Jos on, keneen niitä on kohdistettu ja mistä syystä?

Pakistanissa viranomaisten tekemiin oikeudenloukkauksiin liittyy vahva rankaisemattomuuden kulttuuri ja turvallisuusviranomaiset ovat toistuvasti käyttäneet kohtuutonta väkivaltaa esimerkiksi mielenosoitusten hajottamiseen.[[29]](#footnote-29) Hallituksen kriitikoihin ja poliittisiin vastustajiin on kohdistunut maassa toistuvasti häirintää ja pidätyksiä.[[30]](#footnote-30) Australian ulkoministeriön (DFAT) mukaan mielenosoitukset ovat maassa yleisiä, ne voivat kerätä suuria ihmisjoukkoja ja äityvät toisinaan väkivaltaisiksi. Viranomaiset eivät aina kunnioita oikeutta rauhanomaiseen protestointiin.[[31]](#footnote-31)

Khanin epäluottamuslauseen jälkeen voimistuneen poliittisen kriisin aikana eri puolilla Pakistania on järjestetty lukuisia mielenosoituksia, ja kansainväliset ihmisoikeusjärjestöt ja medialähteet ovat raportoineet PTI-puolueen jäseniin ja hallituksenvastaisiin protesteihin osallistuneisiin PTI:n kannattajiin ja johtajiin kohdistuneista massapidätyksistä.[[32]](#footnote-32) Helmikuun 2024 parlamenttivaalien alla YK:n ihmisoikeusasioiden korkean edustajan toimisto OHCHR ilmaisi huolensa poliitikkoihin kohdistuvista oikeudenloukkauksista ja militantti-iskuista. OHCHR:n mukaan PTI-puolueen johtajiin ja puolueen kannattajiin kohdistuneet pitkittyneet pidätykset, vangitsemiset ja häirintä olivat jatkuneet vaalien alla.[[33]](#footnote-33)

Esimerkiksi Reuters uutisoi maaliskuussa 2023, että poliisin mukaan Khanin kotimaakunnassa Punjabissa 1650 mielenosoittajaa oli pidätetty mellakoinnista. Lisäksi 125 aktivistin kerrottiin pidätetyn Lahoressa, jossa ratsioita ja pidätyksiä oli tehty PTI:n johtajia ja työntekijöitä vastaan eri syytteiden nojalla, ml. terrorismista. Islamabadissa poliisi oli pidättänyt 198 PTI:n tukijaa yhteyksistä tuhopolttoihin sekä väkivallasta poliisia vastaan mellakoissa, missä poliisin mukaan 58 ihmistä loukkaantui ja yli 12 ajoneuvoa, ml. poliisiautoja, sytytettiin palamaan. Artikkelin mukaan myös korkean profiilin PTI-poliitikkoja oli pidätetty.[[34]](#footnote-34)

Human Rights Watch -ihmisoikeusjärjestön mukaan toukokuun 2023 mielenosoituksissa PTI:n kannattajat hyökkäsivät turvallisuusviranomaisia vastaan, tuhosivat rakennuksia ja sytyttivät tuleen mm. poliisiajoneuvoja, ambulansseja ja kouluja. Hyökkäysten kohteina oli myös armeijan päämaja Rawalpindissa sekä korkea-arvoisten armeijakomentajien taloja. Poliisi hajotti mielenosoitukset kovaotteisesti, katkaisi Internet-palvelut usean päivän ajaksi ja pidätti mielenosoituksissa ja niitä seuranneina päivinä tuhansia PTI:n jäseniä ja tukijoita mellakoinnista, pelottelusta ja hyökkäyksistä viranomaisia vastaan.[[35]](#footnote-35) Al Jazeeran raportoinnin mukaan mielenosoituksissa kuoli ainakin 10 ihmistä, ja 4000 pidätettiin.[[36]](#footnote-36)

Intialainen The Hindu -lehti raportoi marraskuussa 2023 että yli 100 PTI-puolueen työntekijää oli pidätetty Lahoressa yhteyksistä toukokuun mielenosoituksissa armeijakohteisiin tehdyistä hyökkäyksistä. Poliisin mukaan se oli marraskuussa kohdistanut ratsioita noin tuhanteen PTI:n työntekijään, joilla oli väitetysti yhteyksiä väkivaltaisuuksiin, mutta jotka olivat poliisin mukaan onnistuneet toistaiseksi pakenemaan pidätystä. Artikkelin mukaan poliisin toimet PTI-johtajia ja puolueen työntekijöitä kohtaan olivat koventuneet eri puolilla maata sen jälkeen, kun helmikuun 2024 parlamenttivaalien aikataulu oli varmistunut. PTI:n mukaan yli 10 000 sen johtajaa ja työntekijää oli edelleen pidätettyinä marraskuussa kevään mellakoihin liittyen.[[37]](#footnote-37)

BBC:n mukaan toukokuun 2023 protesteja seuranneissa ratsioissa lukuisiin PTI-puolueen johtajiin kohdistui pidätyksiä ja pakotettuja katoamisia, ja heitä painostettiin vetämään tukensa Khanilta ja eroamaan puolueesta. Osa tuomitsi Khanin toiminnan, erosi PTI:sta ja osa jättäytyi kokonaan pois politiikasta.[[38]](#footnote-38) Voice of America (VOA) -median artikkelin mukaan monet Khania aiemmin tukeneista PTI-johtajista ovat eronneet puolueesta sekä julkisesti vetäneet tukensa Khanilta ja tuominneet toukokuun väkivaltaisuudet, ja välttyneet tätä kautta rikosseuraamuksilta. PTI-johtajiin, jotka olivat kieltäytyneet eroamasta painostuksen alla, oli kohdistunut toistuneita pidätyksiä.[[39]](#footnote-39) Jotkut lähteet ovat kertoneet myös PTI-poliitikkojen perheenjäseniin kohdistuneesta viranomaishäirinnästä toukokuun 2023 jälkeisissä ratsioissa.[[40]](#footnote-40)

Pakistanilaisen Dawn -uutislehden artikkelin mukaan useita kymmeniä PTI:n johtajia oli pidätetty toukokuun 2023 mielenosoitusten jälkeen yllyttämisestä terrorismiin, tuhopolttoihin, vandalismiin ja julkisiin levottomuuksiin. Artikkelissa avataan tarkemmin seitsemäntoista edelleen Khania tukeneen PTI-johtajan toukokuun 2023 jälkeen kohtaamia pidätyksiä ja rikossyytteitä. Moniin oli kohdistunut toistuvia pidätyksiä, ja useissa tapauksissa poliisi oli pidättänyt henkilöitä välittömästi uudestaan tuomioistuinten määrätessä heidät vapautettavaksi. Artikkelin mukaan esimerkiksi korkean profiilin PTI-poliitikko Chaudhry Parvez Elahi oli pidätetty kaksitoista kertaa toukokuun mielenosoituksia seuranneiden kuuden kuukauden aikana.[[41]](#footnote-41) Al Jazeera uutisoi maaliskuussa 2024 kahdesta PTI-puolueen entisestä parlamentaarikosta Ejaz Chaudrysta ja Alya Hamza Malikista, joita syytettiin toukokuun 2023 väkivaltaisuuksiin yllyttämisestä ja osallistumisesta. Molemmat olivat edelleen vankilassa.[[42]](#footnote-42) Maaliskuussa 2024 Dawn uutisoi kahden PTI-poliitikon pidätyksistä mielenosoituksen yhteydessä.[[43]](#footnote-43)

Eri lähteissä esitettyjen tietojen mukaan myös armeijaa julkisesti kritisoineisiin PTI-poliitikkoihin on Pakistanissa kohdistunut pidätyksiä. Esimerkiksi Amnesty Internationalin mukaan toukokuussa 2022 PTI-puolueen korkea-arvoinen poliitikko Shireen Mazari pidätettiin lähellä kotiaan Islamabadissa yhteyksistä vuodelta 1972 periytyvään maakiistaan. Mazarin perheen mukaan pidätyksen todellinen motiivi liittyi hänen hallitusta ja armeijaa kohtaan antamiin kriittisiin lausuntoihin. Islamabadin korkeimman oikeuden määräyksestä Mazari vapautettiin myöhemmin samana päivänä.[[44]](#footnote-44) Kansainvälisten ihmisoikeusjärjestöjen mukaan elokuussa 2022 PTI-poliitikko Shahbaz Gill pidätettiin kansankiihottamiseen (sedition) liittyvien syytteiden nojalla sen jälkeen, kun hän oli julkisesti kritisoinut armeijaa. Gill vapautettiin syyskuussa 2022 takuita vastaan. Gill ja PTI syyttivät viranomaisia kidutuksesta pidätyksen aikana. Viranomaiset kiistivät syytökset.[[45]](#footnote-45) Ihmisoikeusjärjestö Human Rights Watchin (HRW) mukaan siirtomaa-ajoilta periytyvä Pakistanin kansankiihottamiseen liittyvä laki on epämääräisesti ja laveasti muotoiltu, ja sitä on käytetty toistuvasti poliittisia vastustajia sekä aktivisteja ja toimittajia vastaan.[[46]](#footnote-46) Lokakuussa 2022 PTI-puolueen poliitikko ja entinen ministeri Azam Khan Swati pidätettiin sen jälkeen, kun hän oli kritisoinut armeijan komentajaa Twitterissä. Swati asetettiin syytteisiin kapinan lietsomisesta, ja kertoi myöhemmin tulleensa kidutetuksi pidätyksen aikana. Swati vapautettiin takuita vastaan marraskuussa, mutta pidätettiin uudestaan samojen twiittien perusteella.[[47]](#footnote-47)

Myös aseellisten ryhmien toteuttamia iskuja PTI-puolueen poliitikkoja vastaan on raportoitu, ja raporttien mukaan PTI -poliitikkoja on joutunut poliittisten surmien kohteiksi Pakistanissa.[[48]](#footnote-48) Reutersin mukaan tammikuussa 2024 kaksi PTI:n tukemaa vaaleihin riippumattomana osallistunutta ehdokasta surmattiin ampumalla kesken kampanjoinnin maan luoteisilla niin kutsutuilla heimoalueilla. Artikkelissa kerrotaan myös PTI:n kokoontumispaikalle tehdystä pommi-iskusta Balochistanissa, jonka tekijäksi ilmoittautui ISIS.[[49]](#footnote-49) Iskussa kuoli ainakin neljä ihmistä ja loukkaantui useita.[[50]](#footnote-50)

ACLED-konfliktitietokannan mukaan militanttiryhmien poliittisia ryhmiä ja äänestysinfrastruktuuria vastaan tekemät väkivaltaiset iskut lisääntyivät helmikuun 2024 parlamenttivaalien alla.[[51]](#footnote-51)

# Onko PTI-puolueen jäsenten järjestämiin mielenosoituksiin osallistuneita vastaan nostettu syytteitä? Jos on, millä perustein?

HRW:n mukaan monia mielenosoituksissa pidätettyjä on syytetty muun muassa laveasti muotoiltujen mellakointiin, viranomaisiin kohdistettuihin hyökkäyksiin ja yleisen järjestyksen vaarantamiseen liittyvien rikosnimikkeiden perusteella.[[52]](#footnote-52) Osaa vastaan on nostettu syytteitä terrorismista.[[53]](#footnote-53)

Joidenkin armeijan kohteisiin tunkeutumisesta syytettyjen kohdalla oikeuskäsittelyt on siirretty maan sotilastuomioistuimiin, mikä ihmisoikeusjärjestöjen mukaan rikkoo oikeudenmukaisen oikeudenkäynnin periaatteita.[[54]](#footnote-54) Pakistanin armeija ilmoitti kesäkuussa, että yli sadan toukokuun mielenosoituksiin osallistuneiden ja väitetysti armeijakohteiden tuhoamisiin osallistuneiden siviilien kohdalla oikeuskäsittelyt siirrettiin käytäviksi maan sotilastuomioistuimissa. Kansalaisjärjestöt kritisoivat toimintaa kansainvälisen lain velvoitteiden vastaiseksi. Amnesty Internationalin mukaan maan sotilastuomioistuinten toimintaan on Pakistanissa aiempien tapausten perusteella liittynyt oikeusturvan räikeää laiminlyöntiä, avoimuuden puutetta, pakotettuja tunnustuksia ja epäoikeudenmukaisten käsittelyjen seurauksena toimeenpantuja teloituksia.[[55]](#footnote-55)

Lokakuussa 2023 medialähteet uutisoivat, että Pakistanin korkein oikeus oli päätöksellään määrännyt siviilien sotilasoikeusmenettelyt keskeytettäviksi perustuslain vastaisina.[[56]](#footnote-56) Eri provinssien hallinnot kuitenkin hakivat muutosta päätökseen korkeimman oikeuden sisäisen muutoksenhakumenettelyn (Intra-Court Appeal, ICA) kautta, ja myöhemmin joulukuussa 2023 eri tuomareiden käymässä istunnossa sotilastuomioistuinten oikeudenkäyntien sallittiin jatkua.[[57]](#footnote-57)

## Lähteet

ACLED 14.2.2024. *Election-related violence in Pakistan | ACLED Insight*. <https://acleddata.com/2024/02/14/acled-insight-election-related-violence-in-pakistan/> (käyty 28.3.2024).

Al Jazeera

11.3.2024. *Pakistan police crack down on PTI protests over alleged rigging in election*. <https://www.aljazeera.com/news/2024/3/11/pakistan-police-crack-down-on-pti-protests-over-alleged-rigging-in-election> (käyty 28.3.2024).

9.3.2024. *Asif Ali Zardari elected Pakistan’s president for second time*. <https://www.aljazeera.com/news/2024/3/9/asif-ali-zardari-elected-pakistans-president-for-second-time> (käyty 25.3.2024).

5.3.2024. *Long wait for families of PTI leaders jailed over 2023 protests in Pakistan*. <https://www.aljazeera.com/features/2024/3/5/long-wait-for-families-of-pti-leaders-jailed-over-2023-protests-in-pakistan> (käyty 28.3.2024).

21.2.2024. *Pakistan’s PTI faces uphill battle as rivals unite, Imran Khan in jail*. <https://www.aljazeera.com/news/2024/2/21/out-of-power-whats-next-for-imran-khans-pti-in-pakistan> (käyty 25.3.2024).

12.2.2024. *Pakistani protesters block highways to demonstrate against election results*. <https://www.aljazeera.com/news/2024/2/12/pakistani-protesters-block-highways-to-demonstrate-against-election-results> (käyty 28.3.2024).

19.5.2023. *‘Who isn’t condemning?’: Imran Khan on attacks on Pakistan army*. <https://www.aljazeera.com/news/2023/5/19/imran-khan-condemns-attacks-on-pakistan-army-as-pti-leaders-quit> (käyty 28.3.2024).

Amnesty International 27.3.2023. *Amnesty International Report 2022/23: Pakistan*. <https://www.amnesty.org/en/location/asia-and-the-pacific/south-asia/pakistan/report-pakistan/> (käyty 26.3.2024).

AP News 16.2.2024. *Imprisoned former Pakistani premier Khan appeals 3 recent convictions*. <https://apnews.com/article/pakistan-imran-khan-convictions-appeal-1a45815d3c64bcd60253041ea521d8d8>

BBC

3.3.2024. *Pakistan's 'King of Chaos' Imran Khan keeps winning even behind bars*. <https://www.bbc.com/news/world-asia-68422821> (käyty 25.3.2024).

24.10.2023. *Pakistan: Supreme Court halts military trials of Imran Khan supporters*. <https://www.bbc.com/news/world-asia-67202431> (käyty 27.3.2024).

Chatham House 21.2.2024. *Has Pakistan’s new coalition government been handed a poisoned chalice?*. <https://www.chathamhouse.org/2024/02/has-pakistans-new-coalition-government-been-handed-poisoned-chalice> (käyty 28.3.2024).

CNN 31.1.2024. *Pakistan’s former leader Imran Khan sentenced to 14 years in prison, a day after being jailed for 10 years*. <https://edition.cnn.com/2024/01/31/asia/pakistan-imran-khan-sentence-14-years-intl-hnk/index.html> (käyty 25.3.2024).

Dawn

10.3.2024. *PTI’s Latif Khosa arrested in Lahore*. <https://www.dawn.com/news/1820559> (käyty 28.3.2024).

26.1.2024. *PTI says its websites ‘blocked’ in Pakistan ahead of Feb 8 polls*. <https://www.dawn.com/news/1808757> (käyty 28.3.2024).

13.12.2023. *May 9 riots: SC suspends verdict nullifying military trials of civilians pending final ruling*. <https://www.dawn.com/news/1797503> (käyty 28.3.2024).

9.9.2023. *High-profile PTI politicians facing legal action since May 9 riots*. <https://www.dawn.com/news/1774736/high-profile-pti-politicians-facing-legal-action-since-may-9-riots> (käyty 27.3.2024).

21.3.2023. PTI mayor among 10 killed in Havelian attack. <https://www.dawn.com/news/1743350> (käyty 28.3.2024).

DFAT (Australia: Department of Foreign Affairs and Trade) 25.1.2022. *DFAT Country Information Report: Pakistan*. <https://www.dfat.gov.au/sites/default/files/country-information-report-pakistan.pdf> (käyty 26.3.2024).

ECPS (European Center for Populism Studies) 2/2021. *Pakistan Tehreek-e-Insaf: Pakistan’s Iconic Populist Movement*. [https://www.researchgate.net/publication/351119114\_Pakistan\_Tehreek-e-\_Insaf\_Pakistan's\_Iconic\_Populist\_Movement\_Pakistan\_Tehreek-e-Insaf\_Pakistan's\_Iconic\_Populist\_Movement](https://www.researchgate.net/publication/351119114_Pakistan_Tehreek-e-_Insaf_Pakistan%27s_Iconic_Populist_Movement_Pakistan_Tehreek-e-Insaf_Pakistan%27s_Iconic_Populist_Movement) (käyty 28.3.2024).

FES (Friedrich Ebert Stiftung) 12/2023. *State of Democracy in Pakistan 2023*. <https://library.fes.de/pdf-files/bueros/pakistan/20811.pdf> (käyty 25.3.2024).

Freedom House 2023. *Freedom in the World 2023: Pakistan*. <https://freedomhouse.org/country/pakistan/freedom-world/2023> (käyty 27.3.2024).

Geo News 19.3.2023. *Terror case registered against PTI workers for vandalism at judicial complex*. <https://www.geo.tv/latest/477197-terror-case-registered-against-charged-pti-workers-for-vandalism-at-judicial-complex> (käyty 28.3.2024).

The Guardian 31.1.2024. *Imran Khan, Pakistan former PM, sentenced to 14 years in prison for corruption*. <https://www.theguardian.com/world/2024/jan/31/imran-khan-pakistan-former-pm-sentenced-prison-14-years-corruption-charges> (käyty 28.3.2024).

The Hindu 12.11.2023. *Over 100 more workers of Imran Khan's party arrested in connection with May 9 violence*. <https://www.thehindu.com/news/international/pakistan-may-9-violence-police-arrest-over-100-more-workers-of-imran-khans-pakistan-tehreek-e-insaf-party/article67527333.ece> (käyty 27.3.2024).

HRW (Human Rights Watch)

2024. *World Report 2024: Pakistan, Events of 2023*. <https://www.hrw.org/world-report/2024/country-chapters/pakistan> (käyty 27.3.2024)

2023. *World Report 2023: Pakistan, Events of 2022*. <https://www.hrw.org/world-report/2023/country-chapters/pakistan> (käyty 27.3.2024).

20.5.2023. *Pakistan: Mass Arrests Target Political Opposition*. <https://www.hrw.org/news/2023/05/20/pakistan-mass-arrests-target-political-opposition> (käyty 28.3.2024).

11.5.2023. *Pakistan: Excessive Force against Violent Khan Protests*. <https://www.hrw.org/news/2023/05/11/pakistan-excessive-force-against-violent-khan-protests> (käyty 28.3.2024).

21.3.2023. *Pakistan: Drop Overbroad Terrorism Charges*. <https://www.hrw.org/news/2023/03/21/pakistan-drop-overbroad-terrorism-charges> (käyty 28.3.2024).

International Crisis Group 6.2.2024. *Pakistan: Inching toward Contested Elections*. <https://icg-prod.s3.amazonaws.com/s3fs-public/2024-02/b178-pakistan-elections.pdf> (käyty 25.3.2024).

The New York Times 11.2.2024. *The Rise, and Fall, and Rise Again of Imran Khan*. <https://www.nytimes.com/2024/02/11/world/asia/pakistan-imran-khan-social-media-elections.html> (käyty 27.3.2024).

OHCHR (Office of the United Nations High Commissioner for Human Rights) 6.2.2024. *Concerns over violence against political parties and candidates ahead of Pakistan elections*. <https://www.ohchr.org/en/press-briefing-notes/2024/02/concerns-over-violence-against-political-parties-and-candidates-ahead> (käyty 28.3.2024).

PTI (Pakistan Tehreek-e-Insaf) 2022. *PTI Constitution*. <https://insaf.pk/pti-constitution> (käyty 28.3.2024).

Reuters

31.1.2024. *Pakistan election candidate shot dead in tribal district – police*. <https://www.reuters.com/world/asia-pacific/pakistan-election-candidate-shot-dead-tribal-district-police-2024-01-31/> (käyty 28.3.2024).

6.6.2023. *Insight: Repeated arrests, filthy cells: Inside Pakistan's crackdown*. <https://www.reuters.com/world/asia-pacific/repeated-arrests-filthy-cells-inside-pakistans-crackdown-2023-06-06/> (käyty 28.3.2024).

20.3.2023. *Pakistan police arrest dozens of Imran Khan supporters*. <https://www.reuters.com/world/asia-pacific/pakistan-police-arrest-dozens-supporters-former-pm-imran-khan-2023-03-20/> (käyty 28.3.2024).

Saul, Alana 2022. Kuka kuuluu? Muukalaisuus, murros ja menneisyys nykypäivän Intian ja Pakistanin populismissa, teoksessa *Etelä-Aasian yhteiskunta, kulttuuri ja politiikka: Intia, Pakistan ja Bangladesh*. Itä-Aasian tutkimus- ja koulutuskeskus, Turun yliopisto.

The Tribune

12.3.2024. *PTI workers face legal action over protests*. <https://tribune.com.pk/story/2459112/pti-workers-face-legal-action-over-protests> (käyty 28.3.2024).

7.10.2019. *PTI leader shot dead in Azizabad*. <https://tribune.com.pk/story/2073712/pti-leader-shot-dead-azizabad> (käyty 28.3.2024).

USDOS 2023. *Pakistan 2022 Human Rights Report*. <https://www.state.gov/wp-content/uploads/2023/02/415610_PAKISTAN-2022-HUMAN-RIGHTS-REPORT.pdf> (käyty 26.3.2024).

USIP (United States Institute of Peace) 13.2.2024. *Understanding Pakistan’s Election Results*. <https://www.usip.org/publications/2024/02/understanding-pakistans-election-results> (käyty 25.3.2024).

VOA (Voice of America)

14.1.2024. *Pakistan’s PTI Barred From Using Cricket Bat Electoral Symbol*. <https://www.voanews.com/a/pakistan-s-pti-barred-from-using-cricket-bat-electoral-symbol-/7439552.html> (käyty 25.3.2024).

30.1.2024. *Election Rally Bombing, Insurgent Raid Kill Several in Southwestern Pakistan*. <https://www.voanews.com/a/election-rally-bombing-insurgent-raid-kill-several-in-southwestern-pakistan-/7463491.html> (käyty 28.3.2024).

26.6.2023. *Pakistan Army: More Than 100 Ex-PM Khan Supporters on Trial in Military Courts*. <https://www.voanews.com/a/pakistan-army-more-than-100-ex-pm-khan-supporters-on-trial-in-military-courts/7153589.html> (käyty 28.3.2024).

YLE 10.2.2024. *Pakistanin vaaleissa ei selvää voittajaa – tässä äänestyksen avainkohdat*. <https://yle.fi/a/74-20073945> (käyty 28.3.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. ECPS 2/2021, s. 4. [↑](#footnote-ref-1)
2. Saul 2022, s. 106-108. [↑](#footnote-ref-2)
3. International Crisis Group 6.2.2024, s. 2. [↑](#footnote-ref-3)
4. International Crisis Group 6.2.2024, s. 2, 4. [↑](#footnote-ref-4)
5. International Crisis Group 6.2.2024, s. 4–5; The New York Times 11.2.2024. [↑](#footnote-ref-5)
6. Saul 2022, s. 106-108. [↑](#footnote-ref-6)
7. International Crisis Group 6.2.2024, s. 2. [↑](#footnote-ref-7)
8. Freedom House 2023. [↑](#footnote-ref-8)
9. International Crisis Group 6.2.2024, s. 6. [↑](#footnote-ref-9)
10. International Crisis Group 6.2.2024, s. 7 [↑](#footnote-ref-10)
11. The Guardian 31.1.2024. [↑](#footnote-ref-11)
12. AP News 16.2.2024. [↑](#footnote-ref-12)
13. International Crisis Group 6.2.2024, s. 2. [↑](#footnote-ref-13)
14. International Crisis Group 6.2.2024, s. 13. [↑](#footnote-ref-14)
15. VOA (Voice of America) 14.1.2024; International Crisis Group 6.2.2024, s. 14. [↑](#footnote-ref-15)
16. BBC 3.3.2024. [↑](#footnote-ref-16)
17. USIP 13.2.2024. [↑](#footnote-ref-17)
18. Dawn 26.1.2024. [↑](#footnote-ref-18)
19. YLE 10.2.2024. [↑](#footnote-ref-19)
20. Al Jazeera 12.2.2024. [↑](#footnote-ref-20)
21. Al Jazeera 11.3.2024. [↑](#footnote-ref-21)
22. Al Jazeera 9.3.2024 & 21.2.2024. [↑](#footnote-ref-22)
23. Chatham House 21.2.2024. [↑](#footnote-ref-23)
24. PTI 2022, ks. CHAPTER II – Organizations. Osoitteessa: <https://insaf.pk/pti-constitution>. [↑](#footnote-ref-24)
25. PTI 2022. [↑](#footnote-ref-25)
26. FES 12/2023, s. 31. [↑](#footnote-ref-26)
27. CNN 31.1.2024. [↑](#footnote-ref-27)
28. FES 12/2023, s. 32. [↑](#footnote-ref-28)
29. USDOS 2023, s. 6; Amnesty International 27.3.2023. [↑](#footnote-ref-29)
30. Amnesty International 27.3.2023. [↑](#footnote-ref-30)
31. DFAT 25.1.2022, s. 16. [↑](#footnote-ref-31)
32. HRW 20.5.2023; Al Jazeera 19.5.2023; Reuters 20.3.2023. [↑](#footnote-ref-32)
33. OHCHR 6.2.2024. [↑](#footnote-ref-33)
34. Reuters 20.3.2023. [↑](#footnote-ref-34)
35. HRW 2024 & 20.5.2023 & 11.5.2023. [↑](#footnote-ref-35)
36. Al Jazeera 19.5.2023. [↑](#footnote-ref-36)
37. The Hindu 12.11.2023. [↑](#footnote-ref-37)
38. BBC 3.3.2024. [↑](#footnote-ref-38)
39. VOA 26.6.2023. [↑](#footnote-ref-39)
40. Reuters 6.6.2023. [↑](#footnote-ref-40)
41. Dawn 9.9.2023. [↑](#footnote-ref-41)
42. Al Jazeera 5.3.2024. [↑](#footnote-ref-42)
43. Dawn 10.3.2024. [↑](#footnote-ref-43)
44. Amnesty International 27.3.2023. [↑](#footnote-ref-44)
45. HRW 2023; Amnesty International 27.3.2023. [↑](#footnote-ref-45)
46. HRW 2024. [↑](#footnote-ref-46)
47. Amnesty International 27.3.2023. [↑](#footnote-ref-47)
48. The Tribune 7.10.2019; Reuters 31.1.2024; Dawn 21.3.2023. [↑](#footnote-ref-48)
49. Reuters 31.1.2024. [↑](#footnote-ref-49)
50. VOA 30.1.2024. [↑](#footnote-ref-50)
51. ACLED 14.2.2024. [↑](#footnote-ref-51)
52. HRW 2024 & 21.3.2023. [↑](#footnote-ref-52)
53. HRW 21.3.2023; The Tribune 12.3.2024. [↑](#footnote-ref-53)
54. HRW 2024. [↑](#footnote-ref-54)
55. VOA 26.6.2023. [↑](#footnote-ref-55)
56. BBC 24.10.2023. [↑](#footnote-ref-56)
57. Dawn 13.12.2023. [↑](#footnote-ref-57)